ગણાશેઠના ગળે આ કદરૂપીને બાંધી દેવામાં એમના પિતાશ્રી હલ્યાલ શેઠ ભાગ ભજવી ગયા હતા. એમનું મૂળ નામ તો હરિલાલ હતું, પણ ગામઠી જબાનમાં ‘હલ્યાલ’ થઈ ગયેલું! એમની જુવાની રંગીન હતી, એમના આંટાફેરા ‘વાસ’ બાજુ વધુ રહેતા. ‘નાતજાતના વાડા તો માણહે બનાવ્યા છે, ઉપરવાળાએ તો સવને સરખો જ અવતાર દીધો છે’ એમ સૌને સમજાવતા. દુકાને પળી તેલ લેવા આવતી ચીંથરેહાલ ગરીબને તેલ મફતમાં આપીને તેનું તેલ કાઢી લેવાનો ‘ઉપકાર’ કરતા. એમનો એ વખતનો જાજરમાન પલંગ હજુ પણ ગણા શેઠની દુકાનની પાછળના ભાગમાં ગાદી વગરનો શોભતો પડી રહેલો છે, પણ ગણા શેઠ એ પલંગ ઉપર કદી બેઠાય નથી.